โบรกฯแนะเลี่ยง 6 หุ้นโซล่าร์ เสี่ยงข่าวร้อนกลุ่มพลังงานทดแทนแนะนำ Underweight
โบรกฯแนะเลี่ยง 6 หุ้นโซล่าร์เสี่ยงข่าวร้อน กลุ่มพลังงานทดแทนแนะนำแค่ Underweight
8 ม.ค. 2559

บล.เออีซี ระบุในบทวิเคราะห์ (8 ม.ค.) ว่า วานนี้ราคาหุ้นกลุ่มโซล่าร์ปรับลงแรง หลังมีข่าวองค์กรปกครองส่วนท้องถิ่นไม่สามารถเข้าร่วมประมูลโรงไฟฟ้าโซล่าร์ฟาร์มราชการและสหกรณ์ได้ เนื่องจากไม่มีกฎหมายให้อำนาจหน้าที่ไว้ ซึ่งนับเป็น Sentiment เชิงลบต่อราคาหุ้นกลุ่มโรงไฟฟ้าพลังงานแสงอาทิตย์ (GUNKUL, IFEC, TSE, SOLAR, SUPER และ EPCO) ช่วงสั้นจึงแนะนำหลีกเลี่ยงลงทุนไปก่อน สำหรับกลุ่มพลังงานทดแทน แนะนำ Underweight
 
ด้านบล.เอเซีย พลัส ระบุในบทวิเคราะห์ (8 ม.ค.) แนะนำกลุ่มพลังงานทดแทน เท่าตลาด หลังคณะอนุกรรมการวินัจฉัยกฎหมายที่เกี่ยวกับการกระจายอำนาจให้แก่องค์กรปกครองส่วนท้องถิ่น กล่าวว่าองค์กรปกครองส่วนท้องถิ่นไม่สามารถเข้าร่วมการจับฉลากโซลาร์ราชการและสหกรณ์การเกษตรได้ เนื่องจากไม่มีกฎหมายให้อำนาจหน้าที่องค์กรปกครองส่วนท้องถิ่นสามารถผลิตและจำหน่ายกระแสไฟฟ้าจากพลังงานแสงอาทิตย์
ถือเป็นประเด็นลบต่อผู้ประกอบการที่ได้ร่วมมือกับทางองค์กรปกครองส่วนท้องถิ่นในการเข้าร่วมประมูลโครงการโซลาร์ราชการและสหกรณ์การเกษตร ทั้งนี้ทางกกพ.ไม่ได้เปิดเผยว่ามีหน่วยงานหรือบริษัทใดที่ร่วมมือกับองค์กรปกครองส่วนท้องถิ่นบ้าง อย่างไรก็ตามหากพิจารณาผู้ที่ยื่นเข้าร่วมประมูลโครงการดังกล่าวจำนวน 618 ราย พบว่ามีจากหน่วยงานองค์กรปกครองส่วนท้องถิ่นจำนวน 188 ราย ดังนั้นเชื่อว่าการทบทวนโครงการที่ผ่านคุณสมบัติรอบใหม่จะมีการตัดผู้ที่ยื่นผ่านหน่วยงานองค์กรปกครองส่วนท้องถิ่นออกไป ทำให้เหลือโครงการที่ผ่านคุณสมบัติลดลง
อย่างไรก็ตาม ข้อมูลของ กกพ. ล่าสุดเบื้องต้นคาดการประมูลโครงการโซลาร์ราชการและสหกรณ์การเกษตรเฟสที่ 1 จะมีการประกาศผู้ผ่านคุณสมบัติและวันจับฉลากในช่วงปลายเดือน ม.ค. 2559 แต่ยังไม่มีการระบุวันที่ชัดเจนแน่นอน ซึ่งผู้ที่ได้รับคัดเลือกจะยังคงต้องจ่ายไฟฟ้าเข้าระบบเชิงพาณิชย์ภายในเดือน ก.ย. 2559 ตามกำหนดการเดิม ซึ่งคาดจะไม่กระทบต่อผู้ประกอบการที่คาดว่าจะได้รับการคัดเลือกอยู่แล้ว สำหรับในส่วนของการรับซื้อไฟฟ้าโคราการโซลาร์ราชการและสหกรณ์การเกษตรเฟส 2 ยังคงเป็นไปตามแผนเดิมโดยคาดจะประกาศรับซื้อไฟฟ้าในช่วงปลายปี 2559